স্টাফ রিপোর্টার,রাজিউর রহমান রাজু: পঞ্চগড়ে তিন দিন ব্যাপী ডিজিটাল উদ্ভাবনী মেলার উদ্বোধন করা হয়েছে। সোমবার দুপুরে পঞ্চগড় সরকারি অডিটোরিয়ামে এই মেলার উদ্বোধন করেন প্রধানমন্ত্রীর কার্যালয়ের মহাপরিচালক (প্রশাসন) কবির বিন আনোয়ার। এর আগে মেলা উপলক্ষে জেলা প্রশাসকের কার্যালয়ের সামনে থেকে একটি বর্ণাঢ্য শোভাযাত্রা বের করা হয়। শোভাযাত্রাটি শহরের প্রধান প্রধান সড়ক প্রদক্ষিণ করে সরকারি অডিটোরিয়াম চত্ত্বরে গিয়ে শেষ হয়। পরে সেখানে এক আলোচনাসভায় অন্যদের মধ্যে বক্তব্য রাখেন পঞ্চগড় জেলা প্রশাসক মোহাম্মদ জহিরুল ইসলাম, জেলা পরিষদ চেয়ারম্যান আমানুল্লাহ বাচ্চু, প্রধানমন্ত্রীর কার্যালয়ের এটুআই প্রকল্পের জনপ্রেক্ষিত কর্মকর্তা নাঈমুজ্জামান মুক্তা। আলোচনা সভা শেষে বেলুন ও পায়রা উড়িয়ে মেলার উদ্বোধন করা হয়। মেলার সরকারি বেসরকারি বিভিন্ন প্রতিষ্ঠানের ৫১টি স্টল অংশ নিয়েছে।